S-277/2017

Mál þetta, sem dómtekið var 28. síðasta mánaðar, var höfðað með ákæru útgefinni af lögreglustjóranum á Suðurnesjum 31. júlí síðastliðinn, á hendur M-x-x G-x-x, kt. 000000-0000, Faxabraut 34b í Reykjanesbæ.

„I.

Fyrir umferðarlagabrot með því að hafa, laugardaginn 16. janúar 2016, ekið bifreiðinni [...] um Hafnargötu í Reykjanesbæ sviptur ökurétti og undir áhrifum ávana- og fíkniefna og þannig óhæfur til að stjórna bifreiðinni örugglega (í blóði mældist amfetamín 225 ng/ml og í þvagi mældist amfetamín og tetrahýdrókannaínólsýra).

Telst þessi háttsemi varða við 1. mgr., sbr. 2. mgr. 45. gr. a. og 1. mgr. 48. gr. umferðarlaga nr. 50/1987, sbr. 1. mgr. 100. gr. sömu laga. [...]

II.

Fyrir umferðarlagabrot með því að hafa, föstudaginn 21. apríl 2017, ekið bifreiðinni [...] án lögboðinnar vátryggingar um Hafnarveg og Reykjanesbraut í Reykjanesbæ sviptur ökurétti og undir áhrifum ávana- og fíkniefna og þannig óhæfur til að stjórna bifreiðinni örugglega (í blóði mældist amfetamín 95 ng/ml og í þvagi mældist amfetamín og tetrahýdrókannaínólsýra).

Telst þessi háttsemi varða við 1. mgr., sbr. 2. mgr. 45. gr. a., 1. mgr. 48. og 1. mgr. 93. gr. umferðarlaga nr. 50/1987, sbr. 1. mgr. 100. gr. sömu laga. [...]

Þess er krafist að ákærði verði dæmdur til refsingar og til greiðslu alls sakarkostnaðar.

Þess er einnig krafist að ákærði verði dæmdur til sviptingar ökuréttar, skv. 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.“

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði krefst vægustu refsingar sem lög leyfa og gerir skipaður verjandi hans kröfu um hæfilega þóknun sér til handa. Ákærði afplánar nú fangelsisrefsingu og hefur að sögn sótt um að ljúka þeirri afplánun á meðferðargangi og á Hlaðgerðarkoti. Ekki hafa verið bornar brigður á þá frásögn af hálfu ákæruvaldsins.

Samkvæmt sakavottorði á ákærði að baki sakaferil sem nær aftur til ársins 2009 og hefur honum samkvæmt því sem þar greinir, frá og með því ári í tólf tilvikum verið gerð refsing. Þar af hafa eftirgreind tilvik fyrir akstur sviptur ökurétti og akstur undir áhrifum vímugjafa, áhrif við ákvörðun refsingar á máli þessu. Með tveimur sáttum hjá lögreglustjóra 1. september það ár samþykkti hann greiðslur sekta og tímabundnar sviptingar ökuréttar fyrir umferðarlagabrot, þar á meðal fyrir að aka ölvaður í báðum tilvikum. Með annarri þess háttar sátt 1. apríl 2011, samþykkti hann sektargreiðslu fyrir að aka sviptur ökurétti. Með sátt hjá lögreglustjóra 30. júlí 2011 samþykkti hann sektargreiðslu og tveggja ára sviptingu ökuréttar, fyrir að aka undir áhrifum ávana- og fíkniefna og án þess að hafa öðlast ökurétt. Með annarri þess háttar sátt 14. september sama ár samþykkti hann að nýju sektargreiðslu og tveggja ára sviptingu ökuréttar, fyrir að aka undir áhrifum ávana- og fíkniefna og án þess að hafa öðlast ökurétt. Með sátt hjá lögreglustjóra 26. mars 2012 samþykkti hann 100.000 króna sektargreiðslu, fyrir að aka sviptur ökurétti fyrr á því ári. Með dómi 20. desember það ár var hann dæmdur í fjögurra mánaða fangelsi og sviptur ökurétti ævilangt, fyrir brot gegn ákvæðum almennra hegningarlaga og fyrir að aka sviptur ökurétti og undir áhrifum ávana- og fíkniefna. Þau umferðarlagabrot framdi hann 7. nóvember 2011 og 13. febrúar 2012, eða fyrir þann tíma að hann samþykkti framangreinda sátt hjá lögreglustjóra 26. mars 2012. Með dómi 24. apríl 2013 var hann dæmdur í fimm mánaða fangelsi og ævilöng ökuréttarsvipting hans áréttuð, vegna brota gegn almennum hegningarlögum og fyrir að aka bifreiðum sviptur ökurétti, undir áhrifum ávana- og fíkniefna og of hratt. Umferðarlagabrotin framdi hann á tímabilinu 4. apríl 2012 til 16. september sama ár, eftir að hann samþykkti sáttina hjá lögreglustjóra 26. mars 2012, en fyrir þann tíma að fyrrgreindur dómur 20. desember það ár gekk, og var honum því gerður hegningarauki við þann dóm. Með dómi 18. september 2013 var hann aftur dæmdur í fimm mánaða fangelsi og ævilöng ökuréttarsvipting hans áréttuð, vegna þjófnaða og fyrir að aka bifreiðum sviptur ökurétti og undir áhrifum ávana og fíkniefna. Með dómnum var honum gerður hegningarauki, en þau umferðarlagabrot sem ákærði var þá sakfelldur fyrir voru að aka í fjórgang sviptur ökurétti og í öllum tilvikum undir áhrifum ávana- og fíkniefna, dagana 2. september 2012, 4. mars. 2013, 12. mars 2013 og 16. mars 2013.

Að þessum sakaferli virtum, sbr. 5. tl. 1. mgr. 70. gr. almennra hegningarlaga nr. 19/1940, eftir 77. gr. sömu laga og með hliðsjón af dómaframkvæmd, þykir refsing ákærða samkvæmt 1. mgr. 100. gr. laga nr. 50/1987, hæfilega ákveðin fangelsi í sex mánuði. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008 er ákærði dæmdur til að greiða sakarkostnað málsins. Sá kostnaður samanstendur af kostnaði vegna rannsóknaraðgerða lögreglu og þóknunar verjanda ákærða, G-kk-ef S-x-x R-kk-ef héraðsdómslögmanns. Samanlagður kostnaður vegna rannsóknaraðgerða nemur 328.310 krónum og þá þykir þóknun verjandans, með hliðsjón af tímayfirliti, hæfilega ákveðin 168.640 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, M-x-x G-x-x, sæti fangelsi í sex mánuði.

Ákærði er sviptur ökurétti ævilangt.

Ákærði greiði 496.950 krónur í sakarkostnað, þar með talda þóknun skipaðs verjanda síns, G-kk-ef S-x-x R-kk-ef héraðsdómslögmanns, 168.640 krónur.

H-kk-nf Þ-kk-nf